Nos Valcherus, dominus de Andelot notum facimus omnibus presentes litteras inspecturis quod, pro elemosinis condam factis et diuisis a fratribus nostris Renaldo et domino Johanne ecclesie Beate Marie de Castello supra Salinum vbi corpora eorum sunt sepulta, pro anniuersariis pro eisdem faciendis, presente viro religioso priore Gigniaci, dedimus et assedimus, ex sana sciencia, dicte ecclesie de Castello tres partes vnius quarterii murie, de manso Barengerii Ruphi, in puteo Salinensi Burgi comitis Burgundie palatini, liberas et integras, in perpetuum quiete et pacifice possidendas, de quo prior Gigniaci, tunc temporis prior de Castello, et fratres monachi ejusdem loci se habent penitus pro contentis. Et sciendum quod, ad requisitionem dicti prioris super elemosina a matre nostra facta in terris apud Andelot, et in hominibus apud Cherence, et in territorio, pro anniuersario faciendo pro ea in ecclesia Beate Marie de Castello, inter nos et dictum priorem fuit concordatum et pacificatum sub hac forma quod idem prior quitauit nobis et nostris in perpetuum quicquid juris dicta ecclesia habebat apud predicta loca de Andelot et de Cherence. Nos vero, hac de causa, dedimus et assedimus sepedicte ecclesie, pro eodem anniuersario matris nostre faciendo, viginti solidos stephanensium singulis annis super sexto nostro et jure nostro hereditario murie de la Domene eidem ecclesie in festo Beati Andree apostoli annuatim in perpetuum persoluendos, volentes et precipientes dictos viginti solidos prefate ecclesie solui ad predictum terminum, a quacunque persona dictum sextum nostrum de la Domene teneatur. In cujus rei testimonium nos predictus Valcherus presentes litteras sigilli nostri munimine duximus roborandas. Datum Salini die mercurii ante Nativitatem Beate Marie Virginis anno Domini m° cc° quinquagesimo tercio (Arch. d’Arbois, K, 73. Original. Etait scellé sur double queue d’un sceau en cire verte dont il ne reste que des vestiges. Au revers, écriture du XIVe siècle: lettres des iij parties de j quartier et de XX s. esteu. sus la Domainne).